Apartheidsmuseum se krag ook afgesny oor skuld[Foto: Verskaf] Dit vorm deel van City Power se veldtog om wanbetalende ondernemings in Comptonville, Village Main, Ormonde en Aeron in Johannesburg se krag af te sny. City Power wil met dié veldtog R40 miljoen van ondernemings invorder. Die Goudstad skuld die kragvoorsiener in totaal R8,9 miljard. Buiten die museum, skuld twee sakesentrums altesaam R4,3 miljoen en twee myntoerustingvervaardigingsmaatskappye altesaam R1,3 miljoen. Volgens Isaac Mangena, woordvoerder van City Power, is die ondernemings wat nie hul kragrekeninge betaal nie vooraf in kennis gestel dat hul krag afgesny kan word. [Foto: Verskaf] Volgens Mangena is die doel van die veldtog om die winsgewendheidsprestasie en posisie van City Power te verbeter sodat dit in staat is om voort te gaan om sy infrastruktuur te herstel en in stand te hou en om noodsaaklike dienste aan die inwoners van Johannesburg te verskaf. “Dit is belangrik om die kultuur van betaling te versterk vir dienste wat klante gebruik sodat die entiteit kan voortgaan met hul daaglikse bedrywighede en om te belê in die implementering van sy toekomstige energiebestuurstrategieë,” sê Mangena. In die volgende paar dae sal City Power-tegnici deur die Johannesburgse metropolisiediens (JMPD) vergesel word na meer geteikende wanbetalende ondernemings. “Spanne sal verder onwettige verbindings in brandpuntgebiede verwyder, en daardie klante wie se rekeninge agterstallig is, veral besigheidsklante, aanmoedig om na ons te kom en hul skuld te betaal of reëlings te tref.” Daarbenewens sal daar talle uitreikprogramme in gemeenskappe wees om te help met navrae en betalingsreëlings, asook om klante wat agterstallig is te oorreed om betalingsreëlings te tref om te verhoed dat hul kragtoevoer beperk word. Hierdie bedrywighede sal gedurende die jaar regoor die stad plaasvind.